Motoris 8 keer op snelweg geskietDie M1-Noord in Johannesburg is heeltemal vir verkeer gesluit. Foto: Twitter via @SimplyThandeka ŉ Motoris is dood toe hy Woensdagmiddag op die M1 in Johannesburg agt keer in sy motor geskiet is. Hoofsupt. Wayne Minnaar, woordvoerder van die Johannesburgse Metropolisie (JMPD), het aan Maroela Media gesê die voorval het omstreeks 17:30 naby die Glenhove-afrit gebeur. Die M1-Noord is heeltemal gesluit ná die voorval. Teen 18:45 was die polisie steeds op die toneel besig. Verkeer in die gebied word tans herlei. Volgens Minnaar is baie min inligting tans oor die voorval bekend. Hy het bevestig dat die oorledene ŉ man in sy 30’s is en dat hy in ŉ wit Audi-voertuig was toe hy geskiet is. “In die stadium weet ons nog glad nie wat gebeur het nie. Ons kan nie bevestig of dit ŉ huurmoord was of ŉ kaping of ŉ rooftog nie. Ons weet nog nie. Die motief vorm deel van die polisie se ondersoek,” het Minnaar gesê.